21 de poliţişti de frontieră de la vama Nădlac și un inspector antifraudă, trimişi în judecată de DNA pentru luare de mită
Data publicării:
Un inspector antifraudă şi 21 de poliţişti de frontieră de la Nădlac I şi Nădlac II au fost trimişi în judecată de DNA pentru luare de mită şi trafic de influenţă, cazul fiind în cercetare de anul trecut.
În perioada august 2022 - ianuarie 2023, cei 21 de poliţişti de frontieră, "în mod repetat, ar fi pretins şi primit diverse sume de bani (până la 600 de euro), de la persoane care efectuau activităţi de transport călători dinspre Republica Moldova în ţări ale Uniunii Europene şi invers, fără a dispune măsurile legale pentru nerespectarea perioadelor de şedere în Uniunea Europeană de către cetăţeni extra-comunitari", potrivit unui comunicat DNA remis marți.
În cazul inspectorului antifraudă cu atribuţii de control în Punctul de Trecere a Frontierei Nădlac II, procurorii arată că, în perioadele 10 august - 29 octombrie 2021 şi 6 - 7 aprilie 2023, acesta "ar fi pretins şi primit de la două persoane suma totală de 1.200 euro pentru a-şi trafica influenţa pe care ar fi pretins că o are asupra poliţiştilor de frontieră români şi maghiari şi pe care ar fi promis că-i va determina să le permită acestora să tranziteze ilegal frontiera româno-maghiară cu obiecte susceptibile de a face parte din patrimoniul cultural naţional mobil (tablouri, statuete)".
Cei 22 sunt trimişi în judecată pentru luare de mită şi trafic de influenţă, comise în formă simplă şi continuată, fiind dispuse şi măsuri asigurătorii.
Dosarul a fost trimis pentru soluţionare Tribunalului Timiş.
Tot în acest caz, procurorii anticorupţie au încheiat un acord de recunoaştere a vinovăţiei cu un suspect acuzat de luare de mită în formă continuată.
În 19 mai 2023, DNA Timişoara anunţa că a dispus punerea în mişcare a acţiunii penale faţă de 24 de persoane, un inspector din cadrul Direcţiei Generale Antifraudă Fiscală şi 23 de lucrători ai Poliţiei de Frontieră.